b'\n_START_ARTICLE_\nFrancysk Skaryna\n_START_PARAGRAPH_\nFrancysk Skaryna (valgevene \xd0\xa4\xd1\x80\xd0\xb0\xd0\xbd\xd1\x86\xd1\x8b\xd1\x81\xd0\xba \xd0\xa1\xd0\xba\xd0\xb0\xd1\x80\xd1\x8b\xd0\xbd\xd0\xb0 v\xc3\xb5i \xd0\xa4\xd1\x80\xd0\xb0\xd0\xbd\xd1\x86\xd1\x96\xd1\x88\xd0\xb0\xd0\xba \xd0\xa1\xd0\xba\xd0\xb0\xd1\x80\xd1\x8b\xd0\xbd\xd0\xb0 (Franci\xc5\xa1ak Skaryna); 1490 Po\xc5\x82ack \xe2\x80\x93 1551 Praha) oli renessansiajastu valgevene ja idaslaavi esmatr\xc3\xbckkal, teadlane, valgustaja, t\xc3\xb5lkija, kirjanik ja graafik._NEWLINE_Ta s\xc3\xbcndis kaupmehe perekonnas. Ta astus 1504 Krak\xc3\xb3wi \xc3\xbclikooli ja l\xc3\xb5petas selle 1506 "vabade kunstide" bakalaureusena, hiljem kaitses doktorikraadi "vabades kunstides". 1512 kaitses Skaryna Padova \xc3\xbclikoolis arstiteaduse doktori kraadi._NEWLINE_1517 asutas ta Prahas tr\xc3\xbckikoja ja andis v\xc3\xa4lja vanavalgevenekeelse psaltri. 1519. aastani tr\xc3\xbckkis ta 23 eksemplari Piiblit. 1520 s\xc3\xb5itis ta Vilniusse ja asutas esimese tr\xc3\xbckikoja Leedu suurv\xc3\xbcrstiriigis. T\xc3\xb6\xc3\xb6tas Vilniuse piiskopi arsti ja sekret\xc3\xa4rina. Ta viibis muuhulgas Saksamaal, kus kohtus Martin Lutheriga. 1530 rajas Skaryna kohaliku hertsogi palvel tr\xc3\xbckikoja K\xc3\xb6nigsbergis._NEWLINE_1520. aastate teisel poolel abiellus ta oma sponsori Juri Odverniku lese Margaritaga, kuid rahalist s\xc3\xb5ltumatust see ei taganud. Kui tema vend Jan suri, polnud Skarynal raha tema v\xc3\xb5lgade tasumiseks ja v\xc3\xb5lausaldajad saavutasid 5. veebruaril tema viimise v\xc3\xb5lavanglasse. 21. novembril 1532 vabastas Poola kuningas Zygmunt I Skaryna vangistusest ja andis v\xc3\xa4lja ukaasi, millega Skaryna sai mitmesuguseid soodustusi._NEWLINE_1534 kolis Skaryna Moskva suurv\xc3\xbcrstiriiki, kuid sealt aeti ta katoliiklasena v\xc3\xa4lja ja tema raamatud p\xc3\xb5letati. Umbes j\xc3\xa4rgmisel aastal kolis ta Prahasse, kus t\xc3\xb6\xc3\xb6tas kuningalossis arsti ja aednikuna. Tema surmaaeg on teadmata, kuid \xc3\xbcldiselt oletatakse, et see juhtus 1551, sest 1552 s\xc3\xb5itis tema poeg Simeon Prahasse p\xc3\xa4randuse j\xc3\xa4rele.'